钦定古今图书集成/方舆汇编/职方典/第1166卷 > 《九域志》厉山炎帝所生随固耕耨之馀氓也厥
## 钦定古今图书集成/方舆汇编/职方典/第1166卷 > 《九域志》厉山炎帝所生随固耕耨之馀氓也厥

农多朴，降及近代，圣神虽邈，而井闾沕穆，户篝党塾，颇为古道之遗。是以“新进喜秀杰，而长老多隐德” ，此民俗士风，可训于硗瘠之州者。近或有健讼之风，狷薄之俗，在司教化者有以返之。东南君子山民皆以小人为耻，俗多忠厚，有君子之风。

西北“圣水河” ，俗重人伦，犹有古圣之遗焉。东北“大义山” ，民多尚义，相习成风，贫富不相耀也。

西南归仁村民习耕读为业，俗尚醇良，其化于归仁者深矣。

应山县

张文潜《四贤堂记》：“其士民好文多学，其俗善良不争，纯静易治。”

李元衡云：“货殖不饶，俗喜儒学，而近世名胜之流，相望不乏，由进士第一者三人焉。”

元鲁璠《玙魏尹碑》：其民秀而文，其俗朴而俭。立春　前三日，县正檄令贸易者，各视古传奇中巳事，肖人像形，皆架板支棚帐，导之街市集南门隙地，县尉点视之。有妆饰不雅驯者，责之曰：“演春前一日，俱集东岳观，郡守率僚属迎春于东郊，远近无叟孺，杂踏欢呼，竞观为乐。老农群视土牛，以占水旱高下，宜种视勾” 芒帽鞋，以占闲忙。各官宴毕，导入府署，沿途竞以茶盐米豆抛打春牛，及诸故事诘朝鞭春，谓之“打春” ，盖鞭土牛至碎也。县正别以小牛彩鞭馈送，各属亦然。

元旦　，是日，男妇夙兴盛服祀家神毕，视岁吉所向，提火拜庙神曰：“出方启门。” 各以爆竹声占利否。归始阖门而拜，幼者拜尊长，以次为差。乡里亲故交拜，或款盛馔，或榼酒，以致椒盘屠苏之瑞，五六日方止。比户以爆竹声角胜，至村中道远则不拘也。村中人必致糕相饷，俗曰年糍。是月，多有为唪玉经会者。

人日　：《荆楚岁时记》剪彩事，今不行，惟以果食为羹荐祖先，群视是日阴晴以占疾病。

《糓》日　以阴晴占丰歉，前此如“初鸡二大” 之说，亦如之。

“上元　前三日，剪纸为灯，缀以五彩，好事者雕刊之，细如宋工，楮叶以张技巧。稍有力者，或绘纱，或料丝，或羊鞹，或鳌山，或屏或额，以胜相尚。或架彩棚于衢，而垂灯其下。或藏诗谜，以试推测。或聚族为龙灯，或披锦为狮猊，或鼓吹导之街市。自十三、十四两夜为试灯，十五夜为正灯，檀板度曲，箫鼓相答，卜夜为欢，至” 十九夜方止。元夜，家制元宵团相饷，又大者如鹅卵。妇人视火候，以占生产，置灯釜上，以膏馀否，占本年休咎。十六夜，妇女出游，曰“走百病” ，然亦寻常家有之。绅士家及稍有体者，禁村中多请紫姑神为乐。

二月社日　，乡各为社会以祀社，曰“祈糓。” 花朝　，女郎穿耳，年十二三以上者留发及纳采、问名，多以是日为吉。

三月三日　，各视社为醮，曰“为贺祖师成道” ，亦或为《白兆游》。

清明　、是日采柳枝供家神，亦或插于鬓，俱醮先茔，曰“迎来盈月方止。”

二十八日　，为东岳诞辰，城市及村庙咸为修禊之事。

四月八日　，各为“浴佛会于寺庙。”

午日　造龙舟、角黍以吊屈原，俗呼为“禳时令” ，故敛赀以醮，后则聚饮方散。女未字者，婿家送花币果羹曰“贺节” ，女家酬亦如之。然先数日举行，不拘午日也。本日则采艾供家神馀蓄之。采菖蒲及雄黄渗酒，举家大小俱饮，仍邀集宾朋，小儿则涂雄于额耳，以避时氛。

十三日　，为关壮缪会，城中演剧以贺村则醮七夕　。《荆楚岁时记》曰：“七夕，妇人结彩缕，穿七孔针，或以金银𨱎石为针，陈瓜果于庭中以乞巧，有喜子网于瓜上，则以为得巧。” 今略。

中元　，家俱以冥钱羹酒祀祖先，僧道募盂兰会，费至不赀，或有为三元会者。

八月　醮茔，如清明制。间有不行者，行则自朔日起，先后不拘，曰“送往。”

中秋　，家设月饼瓜果䜩集，曰“赏月。” 或邀宾，或彼此相饷。

重九　，士大夫采茱萸，携酒登高，同侣啸咏，亦或制糕相饷，多就篱培黄花，好事者累至数十本，种多而佳者为胜。是日造酒。

“冬至　，官相庆贺” ，士夫家今略。

腊月八日　，家以果饼为粥以祀佛，或亦为女郎《穿耳问盟》。

小除日　夜半祀灶神，以饴饼、生茗，亦具细草数茎、豆少许于盂中，曰：“为灶神刍马。” 除日　具羹饭，庶馐冥袱以祀祖先。姻党合家分脔为羹，男女姻家彩币礼及亲好馈遗，与午日同。贴桃符春联，与诸方无异。夜则家人行辞年礼，置酒守岁，箫鼓爆竹声不绝。。